সূত্রের খবর, প্লেনাম শুরুর পর্বে দলের চরিত্রগত গঠন বর্ণনা করতে গিয়ে রিপোর্টে লেখা হয়েছিল, সিপিএম হল ‘ভারতীয় জনগণের বিপ্লবী পার্টি’। এদিন ওই রিপোর্ট পাস করানোর সময় একটি সংশোধনী আনেন সিপিএমের কলকাতা জেলা কমিটির সদস্য তথা সিটু নেতা দেবাঞ্জন চক্রবর্তী। তাঁর সংশোধনীতে বলা হয়, ‘জনগণ’ শব্দটি প্রত্যাহার করে নিয়ে তার পরিবর্তে ‘শ্রমিকশ্রেণি’ শব্দটি লেখা হোক। পরে দলের এক নেতা জানান, দলের বিপ্লবী চরিত্র নিয়ে যাতে কোনও ভুল বার্তা না যায়, তা নিশ্চিত করতেই দেবাঞ্জন ওই প্রস্তাবের উপর সংশোধনী এনেছিলেন। কারণ, ‘শ্রমিকশ্রেণি’ হল দলের ‘মেরুদণ্ড’। তাই ওই শব্দটি বাদ দেওয়া হলে দলের চরিত্র নিয়ে প্রশ্ন উঠতে পারে।